അർബുദത്തെ ചെറുക്കാൻ ഛത്തിസ്ഗഡിലെ മൂന്നിനം പരമ്പരാഗത നെല്ലുകൾക്കു കഴിയുമെന്നു കണ്ടെത്തൽ . ഛത്തീസ്ഗഡിൻറെ തനത് നെല്ലിനങ്ങളായ ഗാത്വാൻ , മഹാരാജി , ലെയ്ച എന്നിവയിൽ അർബുദത്തെ തടയാൻശേഷിയുള്ള ഘടകങ്ങൾ അടങ്ങിയിട്ടുണ്ടെന്നു ശാസ്ത്രജ്ഞൻ ദീപക് ശർമ പറഞ്ഞു . റായ്പുർ ഇന്ദിരാ ഗാന്ധി കൃഷി വിശ്വവിദ്യാലയ ( ഐ . ജി . കെ . വി ) , മുംബൈ ഭാഭ ആറ്റമിക് റിസർച്ച് സെന്റർ ( ബി . എ . ആർ . സി ) എന്നീ സ്ഥാപനങ്ങൾ സംയുക്തമായാണു ഇതുസംബന്ധിച്ച പഠനം നടത്തിയത് . കൃഷി വിശ്വവിദ്യാലയത്തിന്റെ ജനിതക ബാങ്കിൽ സൂക്ഷിച്ചിരിക്കുന്ന നെൽവിത്തുകളാണു പഠനത്തിനുപയോഗിച്ചത് . ശ്വാസകോശ അർബുദം , സ്തനാർബുദം എന്നിവയെ ഫലപ്രദമായി ചികിത്സിക്കാനും നേരിടാനും കഴിയുന്ന ഘടകങ്ങൾ ഇവയിലടങ്ങിയിട്ടുണ്ടെന്നു ദീപക് ശർമ പറഞ്ഞു . അർബുദ കോശങ്ങളെ നശിപ്പിക്കാ ൻ ലെയ്ച അരി കൂടുതൽ ഫലപ്രദമാണെന്നു കണ്ടെത്തിയെന്നും അദ്ദേഹം പറഞ്ഞു . ഭാഭ ആറ്റമിക് റിസർച്ച് സെന്ററിന്റെ കീഴിലുള്ള ബയോ സയൻസ് ഗ്രൂപ്പ് അസോസിയേറ്റ് ഡയറക്ടർ വി . പി . വേണുഗോപാലന്റെ നേതൃത്വത്തിലായിരുന്നു ഇതുസംബന്ധിച്ച ഗവേഷണം നടന്നത് .